SA Hunters - SA Jagters - Inyathipark Nuus Februarie 2020
Inyathipark Nuus Februarie 2020
3 Maart was Wêreld Wildlewe Dag. Ons sien deesdae allerhande dae wat vir een of ander herdenking gebruik word. Hierdie is na my mening nogal een waaraan ons aandag kan gee. Die fokus is vanjaar op volhoubaarheid van alle wildlewe. Lees gerus hier bietjie meer oor die bedoeling van hierdie dag.
SA Jagters en die Korona-virus (COVID 19)
Teen die tyd wanneer die nuusbrief u bereik is dit algemeen bekend dat die eerste drie gevalle van mense in Suid-Afrika wat wel Koronavirus opgedoen het positief diagnoseer is. SA Jagters wil geensins bydra tot die histerie wat reeds geskep is nie, maar deel graag die volgende feitelike inligting met lede vir kennisname:
Covid 19 is ŉ aanmeldbare siekte en daarom moet medici en gesondheidswerkers vereis gevalle aanmeld. (Sien hier die skrywe van Departement Gesondheid)
Prof James Robb, ŉ molekulêre viroloog wat in die sewentigerjare reeds navorsing gedoen het oor die groep Korona-virusse, verskaf ŉ paar handige en baie praktiese wenke om moontlike blootstelling en besmetting met Covid 19 te beperk. Lees gerus hierdie handige wenke en moenie moeilik raak as die buurman skielik nie meer wil hand skud wanneer hy groet nie.
Laastens, verskaf ons ook ŉ tegniese inligting van die Departement Gesondheid vir opleidingsdoeleindes wat handig te pas kan kom.
Die vuurwapenamnestie is reeds ou nuus. Dit lyk asof baie min mense gebruik maak van die geleentheid om wapens onder die amnestie in te handig, waarskynlik omdat die Polisie nie daarmee vertrou word nie. Ons sal die proses monitor en enige belangrike verwikkelinge met lede kommunikeer.
Die verbod op veeveilings wat ingestel is na die uitbreek van bek-en-klouseer is opgehef. Alhoewel veeboere nou weer diere op veilings kan aanbied is daar goeie beheermaatreëls ingestel wat behoort by te dra tot die beperking van die verspreiding van die siekte.
Daar behoort in die eersvolgende uitgawe van die SA Jagter ook ŉ artikel te wees met meer inligting oor Bek-en-klouseer.
Archers Rock Safaris borg ’n jaggeleentheid ter waarde van sowat R50 000 wat ŉ gelukkige lid met ŉ loteryaartjie van R50 per kaartjie kan wen. Die jagpakket wat vir geweer of boogjag, of ’n kombinasie daarvan beskikbaar is, is soos volg:
Opleidingskursusse vir trofeemeet vir 2020 het begin met ŉ baie suksesvolle kursus by Hardekool-tak te Musina. Lede wat belangstel om hierdie kursus te doen, kan navraag doen by hulle takvoorsitter. Waar daar ŉ behoefte is, word kursusse op streekvlak gereël.
Lede word herinner om hul aanlynprofiel op die webwerf na te gaan en aktiwiteite onder die jagverslae te voltooi. Die verslag voorsien SA Jagters met belangrike inligting wat ons gebruik om sekere regte vir die jagters te beding. U kan ook hierdie opsomming van u geregistreerde aktiwiteite gebruik as motivering vir lisensies vir u jaggewere.
SA Jagters het die kans om weer soos verlede jaar ’n klompie buffeljaggeleenthede (buffelkoeie) te bekom. Omdat die belangstelling in hierdie jaggeleenthede groot was, het die Raad besluit om ’n waglys te hou van individue wat in hierdie geleenthede mag belangstel. Plaas asseblief u naam op die waglys as u in aanmerking geneem wil word vir so ‘’n geleentheid om ’n buffelkoei te mag jag.
Dit kos R500 per individu om u naam op die waglys te kry. Plaas R500 elektronies oor na die bankrekening van SA Jagters. Die rekening word gehou by ABSA en die rekeningnommer is 01443990077. Gebruik u eie selfoonnommer en Buffelkoei as verwysing.
Die Vrystaat Provinsie bied op 14 Maart 2020 sy jaarlikse wildveiling by Allemanskraaldam aan. Die aanbod van diere beskikbaar in jagpakkette is hier beskikbaar. Die pryse is redelik op sommige pakkette op hierdie veiling.
Skietsake nuus is stil, bloot omdat die jaarlikse kompetisies nou behoorlik afgeskop het en Streekskietbyeenkomste vinnig op mekaar volg.
Uitnodiging na Australië
Die Sports Shooters Association of Australia het ’n oop uitnodiging aan lede van SA Jagters gerig om aan hulle tweejaarlikse Big Game Rifle Shoot te kom deelneem wat op 12 en 13 September in Darwin plaasvind. Die skietkomitee monitor hierdie uitnodiging. Enigeen wat in Australië wil gaan deelneem, kan met André van der Merwe of Nic Roets skakel.
Die 22ste sessie van die African Forestry and Wildlife Commission (AFWC22) en die Sixth African Forestry and Wildlife Week (AFWW6) vind van 9 – 13 Maart 2020 by Skukuza, KNP plaas. Die African Forestry and Wildlife Commission (AFWC) is een van ses streeksbosboukommissies wat deur die FAO (die VN se voedsel en landbou-organisasie) gestig is om as ŉ forum te dien waar lidlande beleid en tegnologie oor bosbou en wildlewe op streekvlak kan bespreek. Dit vergader elke twee jaar. Die doel van die AFWC is om te adviseer oor die formulering van beleid in die bestuur van bosbou en wildlewe; om implementering en koördinering daarvan te hersien; inligting uit te ruil; te adviseer oor beste praktyke; en om aanbevelings te maak oor bogenoemde.
Die tema vir vanjaar is Forests and Wildlife: Africa’s diversity for shared prosperity and security. SA Jagters bied in samewerking met die Wildlife College en SANParke ŉ besprekingsessie aan oor Biodiversity for Societies in Africa. Dit sal onder andere aspekte insluit oor die werk wat die organisasie en sy vennote doen om ŉ verantwoordelike wildlewe ekonomie te stimuleer wat die welstand van mense bevorder terwyl dit bydra tot bewaring. Dit is deel van die tema wat die rykdom en diversiteit van Afrika se hulpbronne beklemtoon en die rol wat dit speel in miljoene mense se welstand, volhoubare lewenstyl, werkskepping, voedselsekuriteit en voeding wat die grondslag is vir nasies se robuustheid, ekonomie en vooruitgang.
SA Jagters bied in samewerking met die Wildlife College opleiding aan in die jag van gevaarlike wild. Net lede met toegewyde jagterstatus kwalifiseer. Slegs ses deelnemers per kursus word toegelaat om persoonlike aandag aan elke kursusganger te verseker. Dit kos R4 000 per persoon per kursus en sluit opleiding van twee spesies per kursus in. Die eerste twee kursusgangers wat betaal, bepaal die spesies vir daardie spesifieke kursus, byvoorbeeld “Olifant en Buffel”. Opleiding is beskikbaar vir Olifant, Buffel, Leeu, Luiperd, Seekoei en Krokodil.
Die Wildlife College verskaf die volgende toerusting: `ŉ Kampkombuis, kampstoele, kookgerei, eetgerei, messegoed en `ŉ braairooster. `ŉ Veilige stoorfasiliteit vir kruideniersware is beskikbaar om dit teen bobbejane te beskerm. Ander geriewe sluit in `ŉ watertenk, toilet, stort en sonkraglanterns. Let wel: kursusgangers moet self vuurmaakhout, ys, yskas, voedsel en drinkgoed bring. In sommige gevalle word verblyf verskaf, terwyl kursusgangers by ander kursusse self verblyf moet verskaf.
Kursus tipe 1: Die ses kursusgangers bly in drie tente wat elk toegerus is met twee kampbeddens en matrasse.
Kursus tipe 2: Die ses kursusgangers voorsien hulle eie tente, matrasse, kampbeddens of mobiele verblyf.
Vir die brief met meer inligting insake die kursus kliek op hierdie skakel.
NB: Belangstellendes moet oor toegewyde jagterstatus beskik
Kursusdatums vir 2020
2 – 5 April (x 6 Plekke oop) (Donderdag 12h00 tot Sondag 12h00) (Tipe 2)
23 – 26 April (x 6 Plekke oop) (Donderdag 12h00 tot Sondag 12h00) (Tipe 2)
30 April – 3 Mei (x 6 Plekke oop) (Donderdag 12h00 tot Sondag 12h00) (Tipe 2)
28 – 31 Mei (x 6 Plekke oop) (Donderdag 12h00 tot Sondag 12h00) (Tipe 2)
4 – 7 Junie (x 6 Plekke oop) (Donderdag 12h00 tot Sondag 12h00) (Tipe 2)
25 – 28 Junie (x 4 Plekke oop) (Donderdag 12h00 tot Sondag 12h00) (Tipe 2)
6 – 9 Julie (x 6 Plekke oop) (Maandag 12h00 tot Donderdag 12h00) (Tipe 1)
9 – 12 Julie (x 6 Plekke oop) (Donderdag 12h00 tot Sondag 12h00) (Tipe 1)
13 – 16 Julie (x 6 Plekke oop) (Maandag 12h00 tot Donderdag 12h00) (Tipe 1)
16 – 19 Julie (x 6 Plekke oop) (Donderdag 12h00 tot Sondag 12h00) (Tipe 1)
20 – 23 Julie (x 6 Plekke oop) (Maandag 12h00 tot Donderdag 12h00) (Tipe 1)
23 – 26 Julie (x 6 Plekke oop) (Donderdag 12h00 tot Sondag 12h00) (Tipe 1)
27 – 30 Julie (x 6 Plekke oop) (Maandag 12h00 tot Donderdag 12h00) (Tipe 1)
30 Jul – 2 Augustus (x 6 Plekke oop) (Donderdag 12h00 tot Sondag 12h00) (Tipe 1)
6 – 9 Augustus (x 6 Plekke oop) (Donderdag 12h00 tot Sondag 12h00) (Tipe 2)
27 – 30 Augustus (x 6 Plekke oop) (Donderdag 12h00 tot Sondag 12h00) (Tipe 2)
3 – 6 September (x 6 Plekke oop) (Donderdag 12h00 tot Sondag 12h00) (Tipe 2)
24 – 27 September (x 6 Plekke oop) (Donderdag 12h00 tot Sondag 12h00) (Tipe 2)
Verskaf die volgende inligting met bespreking en betaling van die kursusfooi:
Nommer van Toegewyde Jagterstatus
Voorkeurdatum vir bespreking
Kyk na `n kort video wat `ŉ idee gee oor die aard van die opleiding.
Ons het voorheen berig dat die SA Jagter-tydskrif per hand by u woonadres afgelewer kan word in die groter dorpe en stede. Hierdie aflewering is baie meer betroubaar as die Poskantoor. Ons kan ongeveer 10 000 lede se aflewering van die SA Jagter meer betroubaar maak deur die tydskrif per hand by die huisadres te laat aflewer.
On the Dot sal vanaf April lede se eksemplare van SA Jagter (wat in die laaste week van Maart beskikbaar sal wees) per hand aflewer . Dit word verpak in ŉ groen plastieksakkie om hierdie tydskrifte te kan onderskei van pos wat die Poskantoor by u huisadres aflewer.
Skietgeleenthede van SA Jagter (tydskrif) in 2020
SA Jagter tydskrif bied weer twee spesiale skietgeleenthede aan in 2020. Die haelgeweerskiet is afgehandel.
Daar is ŉ ghongskiet op 9 Mei 2020 by Jan “Staal” du Toit se skietbaan tussen Ermelo en Amersfoort. Safari Outdoor borg die kompetisie met uitstekende pryse.
Lees hier vir meer inligting.
Die ledetal van SA Jagters bly naastenby konstant op 41 975 opbetaalde lede op 3 Februarie 2020 nadat klompie lede geblok is weens laat of nie-betaling van ledegeld. Ons vertrou dat ons meeste van hierdie geblokte lede sal terugkry.
Ons sal ook aansoekvorms vir lidmaatskap weer begin plaas by ŉ verskeidenheid handelaars. Kyk uit vir die geleenthede wat dalk hier mag voordoen.
Die ooreenkoms met Humansdorp Koöperasie loop reeds vanaf 1 November en bied unieke geleenthede aan lede van SA Jagters. Kyk asseblief na die aanbod, dit is uitstekend.
Die ooreenkoms gesluit met Humansdorp Koöperasie hou in dat elke lid en slegs lede van SA Jagters 5% spesiale korting sal kry by aankope op ŉ hele reeks van jag- en skietverwante produkte teenoor hulle gewone pryse. Sien in die lys hieronder by die skakel die lys van produkte waarop die korting geldig sal wees.
Vir Februarie is daar die volgende spesiale aanbod beskikbaar:
Op enige Lothar Walther loop 10%+5% = 15% korting
Op enige Bartlein en Broughton loop 5%+5% = 10% korting
Op alle Hornady doppe en punte vir herlaai 5%+5% = 10% korting
Op alle Lapua doppe en punte vir herlaai 5%+5% = 10% korting
Besluit op die produk waarin u belangstel en plaas bestelling telefonies op per e-pos. Die telefoonnommers en e-pos adresse word hieronder verskaf.
U moet ŉ opbetaalde lid wees en u moet u lidnommer verskaf. Alvorens Humansdorp Koöperasie enige korting aan u sal toestaan sal hul kontroleer of u wel ŉ lid is van SA Jagters en of u ledegeld op datum betaal is. U kan slegs die voordeel van die korting kry indien u ŉ opbetaalde lid is.
Wanneer u, u bestelling geplaas het en die rekening betaal is sal die Koöperasie die produk per koerier of in sekere gevalle met ŉ logistiekverskaffer stuur.
Dovetail Wooden Boxes is vanaf Maart deel van die verskafferslys en bied 10% korting aan lede van SA Jagters wat enige van hulle produkte aankoop. Kyk gerus na hulle ammunisiekissies by hulle advertensie in die groep hieronder.
HuntEx2020 vind vanjaar van 24 tot 27 April 2020 plaas. Tref betyds reëlings om hierdie skou te besoek. Die detail vir HuntEx is soos volg
Vrydag 24 April: 09:00 - 17:00 Hierdie is die dag wat gesluit is vir die publiek en gereserveer is vir gaste van die uitstallers. Daar is ŉ beperkte getal kaartjies vir besoekers beskikbaar op die HuntEx webwerf by www.huntex.net of skakel Dorothy Ras by (012) 8089300. Die koste vir hierdie kaartjies beloop R 200,00 per persoon.
Saterdag 25 April: 09:00 - 17:00
Sondag 26 April: 09:00 - 17:00
Maandag 27 April: 09:00 - 15:00
Die aanlynkaartjies vir 25 tot 27 April kos R110,00 per persoon. Dit spaar tyd en geld want dan hoef u nie tou te staan by die hek om kaartjies te koop nie. Kaartjies by die hek kos R120 per persoon.
Ongelukkig is die publikasie van ons gedenkboek vertraag deur die detail bladuitleg wat gedoen moet word. Die boek behoort teen einde Maart beskikbaar te wees. Ons vra verskoning aan lede wat die boek vroeër reeds in die hand wou kry.
Die finale proewe wat ek nou ontvang het dui duidelik aan dat die boek ŉ uitstekende stuk werk gaan raak vir lede.
Die boek is beskikbaar in A4-formaat in twee weergawes: Die een met ŉ gewone omslag teen R 300,00 per boek; en ŉ tweede meer luukse weergawe met ŉ buffelleer omslag. Slegs 100 van die buffelleer-eksemplare teen R1000 elk sal beskikbaar wees. Plaas bestellings vroegtydig om teleurstelling te voorkom.
Die IWWF bied weer vier jaggeleenthede aan wat deur middel van ŉ trekking uitgeloot sal word. Dit kos R50 per kaartjie en bied geleentheid om ŉ goedkoop jaggeleentheid vir die jaar te bekom. Meer inligting is hier beskikbaar
SA Jagters se fotokompetisie vir lede gaan in 2020 voort. Die doel van die kompetisie is om `ŉ portefeulje saam te stel van die beste foto’s wat SA Jagters se lede geneem het sodat ons dit op die webwerf, in aanbiedings en advertensies by geleenthede soos die jaarlikse kongres se gala-aand kan vertoon.
Ons borg het weer `ŉ nuwe kamera as prys vir die algehele wenner beskikbaar gemaak. Die prys sal tydens ons kongres gala-aand aan die einde van die jaar oorhandig word. Ons probeer ook om meer pryse vir die verskillende kategoriewenners te kry.